**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS APLINKOS MONITORINGO 2022–2026 M. PROGRAMOS PATVIRTINIMO“ PROJEKTO**

**1. Sprendimo projekto esmė, tikslai ir uždaviniai**.

Pagal Lietuvos Respublikos aplinkos monitoringo įstatymo 8 straipsnį Savivaldybių aplinkos monitoringas vykdomas siekiant gauti išsamią informaciją apie savivaldybių teritorijų gamtinės aplinkos būklę, planuoti ir įgyvendinti vietines aplinkosaugos priemones ir užtikrinti tinkamą gamtinės aplinkos kokybę. Savivaldybių aplinkos monitoringas vykdomas pagal savivaldybės aplinkos monitoringo programą, kurią tvirtina Savivaldybės taryba.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės aplinkos monitoringo 2022–2026 m. programa (toliau - Programa) parengta vadovaujantis Bendraisiais savivaldybių aplinkos monitoringo nuostatais, kuriuose reglamentuota, kokia informacija turi būti įtraukta į programą. Programa parengta šioms Klaipėdos miesto aplinkos sudėtinėms dalims: aplinkos oras, aplinkos triukšmas, dirvožemis, paviršiniai vandenys, gyvoji gamta, želdynai ir želdiniai.

Programos rengėjas yra UAB „Darnaus vystymosi institutas“.

**3. Kokių rezultatų laukiama.**

Programa skirta aplinkos kokybei valdyti savivaldybės teritorijoje, kad atlikus stebėjimus būtų gauta išsamesnė, negu gaunama valstybinio aplinkos monitoringo metu, informacija apie savivaldybių teritorijų gamtinės aplinkos būklę. Remiantis šia informacija, būtų galima vertinti aplinkos pokyčius, rengti atitinkamas rekomendacijas, planuotineigiamo poveikio mažinimo programas bei planus ir įgyvendinti juose numatytaspriemones, teikti informaciją specialistams bei visuomenei.

Pagal parengtą Programą nuo2022 m. iki 2026 m. numatoma vykdyti Klaipėdos miesto savivaldybės aplinkos stebėseną: bus atliekami aplinkos oro matavimai – 37 vietose (SO2 – 15, NO2 – 30, CO – 10, LOJ (BTEX) – 19, LOJ (bendr. angliavandenilių kiekis) – 2, KD10 – 20, KD2,5 – 8, SKD – 7, H2S – 4, NH3 – 4), aplinkos triukšmo – 47 vietose, dirvožemio – 143 vietose (visuomeninės ir gyvenamosios teritorijos – 119, dugno nuosėdos paviršiniuose vandens telkiniuose – 21 (iš jų 12 LEZ teritorijoje), rekreacinės teritorijos (paplūdimiai) – 3), paviršinių vandens telkinių – 10 vietų, gyvosios gamtos (paukščių – 20 vietų, šikšnosparnių – 58 vietose, varliagyvių – 20 vietų, žuvų – 7 vietose, augalijos – 10 vietų), želdynų ir želdinių būklės – 26 vietose. Lyginant su ankstesne 2017-2021 m. aplinkos monitoringo programa, šioje Programoje yra siūloma atlikti oro kokybės ištisinius (nepertraukiamus) matavimus oro analizatoriais 5 vietose (KD10, KD2,5, SKD – 3 vietose, LOJ – 2 vietose), kurie būtų išdėstyti išilgai Klaipėdos valstybinio jūrų uosto teritorijos, siekiant stebėti uosto teritorijoje veikiančių įmonių veiklos įtaką aplinkos oro kokybei.

**4. Sprendimo projekto rengimo metu gauti specialistų vertinimai.**

Klaipėdos miesto savivaldybės aplinkos monitoringo 2022–2026 m. programą suderino Aplinkos apsaugos agentūra (2021-09-02 raštas Nr. (23)-A4E-10190 „Dėl Klaipėdos miesto savivaldybės aplinkos monitoringo 2022-2026 metų programos suderinimo“) ir Lietuvos geologijos tarnyba prie Aplinkos ministerijos (2021-02-17 raštas Nr. (6)-1.7-1361 „Dėl Klaipėdos miesto savivaldybės aplinkos monitoringo 2022-2026 metų programos derinimo“). Programos projektas buvo pristatytas visuomenei, į pateiktas pastabas dėl papildomų oro ir triukšmo tyrimo taškų atsižvelgta.

**5. Išlaidų sąmatos, skaičiavimai, reikalingi pagrindimai ir paaiškinimai**.

Skaičiavimai sprendimui nereikalingi.

**6. Lėšų poreikis sprendimo įgyvendinimui.**

Programoje pateiktas preliminarus lėšų poreikis aplinkos monitoringo įgyvendinimui 2022-2026 m. (54 lentelė, 108 psl.)

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – remiantis gauta informacija apie Klaipėdos miesto gamtinės aplinkos būklę, galima vertinti aplinkos pokyčius, rengti atitinkamas rekomendacijas, planuoti neigiamo poveikio mažinimo programas bei planus ir įgyvendinti jose numatytas priemones, teikti informaciją specialistams bei visuomenei.

Neigiamų pasekmių nenumatoma.

PRIDEDAMA.

1. Aplinkos apsaugos agentūros 2021-09-02 raštas Nr. (23)-A4E-10190 „Dėl Klaipėdos miesto savivaldybės aplinkos monitoringo 2022-2026 metų programos suderinimo“, 3 lapai;
2. Lietuvos geologijos tarnybos prie Aplinkos ministerijos 2021-02-17 raštas Nr. (6)-1.7-1361 „Dėl Klaipėdos miesto savivaldybės aplinkos monitoringo 2022-2026 metų programos derinimo“, 2 lapai;

Aplinkosaugos skyriaus vedėja Rasa Jievaitienė